
	1.
	Veselības aprūpes darba devēju asociācija, Ramona Sātika
	1. VADDA iebilst pret projekta 1.14 punktā piedāvāto MK noteikumu 69.punkta jauno redakciju. Projektā paredzēts noteikt ģimenes ārstiem un speciālistiem papildu pienākumu – gadījumos, kad apmeklējuma laikā pacientam tiek izrakstīts nosūtījums cita speciālista konsultācijas, izmeklējuma vai cita veselības aprūpes pakalpojuma 
saņemšanai, “kopīgi ar pacientu izvēlēties veselības aprūpes pakalpojuma saņemšanas vietu, informēt pacientu par nepieciešamību pieteikties attiecīgajā ārstniecības iestādē”.  
VADDA ieskatā šāda pienākuma noteikšana nav pietiekami pamatota un rada vairākus būtiskus riskus.
Pacienta tiesības izvēlēties ārstniecības iestādi, ārstu ir nostiprinātas likumā. Piedāvātā redakcija praksē var radīt situācijas, kurās ārsta norādītā ārstniecības iestāde vai speciālists tiek uztverts kā noteikta vai prioritāra izvēle, tādējādi potenciāli ierobežojot pacienta brīvas izvēles iespējas, ja šādai konkrētas pakalpojuma saņemšanas vietas izvēlei nav objektīva pamatojuma.
Piedāvātā redakcija ārstniecības personām rada jaunu administratīvu pienākumu, neparedzot atbilstošus digitālus risinājumus un resursus tā izpildei. VADDA jau vairākkārt ir vērsusi Veselības ministrijas, Nacionālā veselības dienesta un Latvijas Digitālās veselības centra uzmanību uz nepieciešamību digitalizācijas procesus veidot tā, lai tie reāli atvieglotu ārstniecības personu darbu, mazinātu administratīvo slogu un kļūdu iespējamību, nevis radītu jaunus manuāli veicamus pienākumus.
Vienlaikus ārstniecības iestādēm un ārstniecības personām arvien tiek noteiktas jaunas prasības gan ar normatīvo aktu grozījumiem, gan papildu kontroles mehānismiem, taču tiem ne vienmēr seko atbilstoša veselības aprūpes pakalpojumu tarifu pārskatīšana vai tādi digitalizācijas risinājumi, kas nodrošinātu jauno pienākumu efektīvu izpildi. Rezultātā ārstniecības iestādēm šo prasību izpilde prasa papildu finanšu, personāla un laika resursus, savukārt ārstniecības personām palielinās administratīvais slogs un laiks, kas jāvelta informācijas meklēšanai un pārbaudei dažādās informācijas sistēmās un avotos.
Projekta 1.14. punktā paredzētais pienākums šo administratīvo slogu vēl vairāk palielinātu, jo ārstam konsultācijas laikā būtu ne tikai jāizvērtē pacienta veselības stāvoklis, jāpieņem lēmums par nepieciešamo turpmāko diagnostiku vai ārstēšanu un jāizsniedz nosūtījums, bet arī jāiesaistās konkrētas pakalpojuma saņemšanas vietas izvēlē. Nav samērīgi ārstniecības personai uzlikt šādu administratīvu funkciju situācijā, kad veselības aprūpes sistēmā jau pastāv būtisks ārstniecības personu, tostarp ārstu, trūkums.
Turklāt, prezentējot jauno e-pieraksta sistēmu, tās izstrādātāji ir norādījuši, ka pieraksta veikšanai līdz konkrēta laika apstiprināšanai var būt nepieciešamas līdz pat 15 minūtēm. Ja paredzēts, ka ārstam konsultācijas laikā jāiesaistās arī pakalpojuma saņemšanas vietas piemeklēšanā un pieraksta procesā, tas var būtiski samazināt laiku, ko ārsts var veltīt savam primārajam uzdevumam – pacienta veselības stāvokļa izvērtēšanai, diagnostikai un ārstēšanai.
VADDA jau vairākkārt ir norādījusi, ka ne visi pacienti varēs patstāvīgi izmantot e-pieraksta platformu un veikt tajā pierakstu veselības aprūpes pakalpojuma saņemšanai. Tādēļ vienlaikus ar e-pieraksta risinājuma ieviešanu ir nepieciešams nodrošināt alternatīvu atbalsta mehānismu pacientiem, kuriem digitālo prasmju, veselības stāvokļa vai citu apstākļu dēļ nav iespējams patstāvīgi izmantot attiecīgo digitālo risinājumu. Protams, arī turpmāk pacientam saglabāsies iespēja sazināties ar konkrētu ārstniecības iestādi un pieteikties pakalpojuma saņemšanai telefoniski. Tomēr šāds risinājums ir pietiekams galvenokārt situācijās, kad pacients jau zina, kurā ārstniecības iestādē vēlas saņemt attiecīgo pakalpojumu. Savukārt pacientiem, kuriem nepieciešama palīdzība gan piemērotas pakalpojuma saņemšanas vietas atrašanā, gan pieraksta veikšanā, mūsu ieskatā valstij būtu jānodrošina centralizēts atbalsta pakalpojums. Šādu atbalstu būtu iespējams nodrošināt, piemēram, izmantojot esošo valsts un pašvaldību vienoto klientu apkalpošanas centru tīklu vai izveidojot citu centralizētu atbalsta risinājumu.
Ņemot vērā minēto, VADDA aicina precizēt projekta 1.14. punktā piedāvāto Ministru kabineta noteikumu 69. punkta redakciju, izslēdzot vispārīgu pienākumu ģimenes ārstam vai ārstam speciālistam kopīgi ar pacientu izvēlēties veselības aprūpes pakalpojuma saņemšanas vietu. Šādu pienākumu būtu pamatoti saglabāt tikai normatīvajā regulējumā skaidri noteiktos gadījumos, piemēram, saistībā ar ļaundabīgo audzēju diagnostiku, kā arī citos īpašos gadījumos, kad pacienta veselības stāvokļa vai nepieciešamās veselības aprūpes steidzamības dēļ ir objektīvi pamatota ārstniecības personas iesaiste konkrētas pakalpojuma saņemšanas vietas izvēlē.
2. VADDA iebilst pret piedāvāto Noteikumu Nr. 555 189. punkta redakciju, jo tajā nav nepārprotami noteikta pakalpojumu apmaksas kārtība gadījumos, kad dienas stacionārā plānotas operācijas laikā intraoperatīvas komplikācijas vai medicīniski pamatotas nepieciešamības dēļ operācijas apjoms ir nekavējoties jāpaplašina un jāveic lielā ķirurģiskā operācija, kas nav attiecīgā dienas stacionāra pakalpojuma saistošā manipulācija.
Šādas situācijas klīniskajā praksē var rasties neparedzami. Piemēram, laparoskopiskas operācijas laikā asiņošanas, dobā orgāna bojājuma vai citas komplikācijas dēļ var būt nepieciešama laparotomija, asiņošanas apturēšana, perforācijas sašūšana, zarnas rezekcija vai cita apjomīgāka ķirurģiska iejaukšanās. Šādos gadījumos pacienta drošības un veselības interesēs nepieciešamā ārstniecība ir jānodrošina nekavējoties. Normatīvais regulējums nedrīkst radīt situāciju, kurā medicīniski nepieciešama un faktiski veikta operācija netiek apmaksāta tikai tādēļ, ka sākotnēji pacients uzņemts dienas stacionārā un konkrētā manipulācija nav bijusi iepriekš plānota vai iekļauta dienas stacionāra saistošo manipulāciju sarakstā. Tāpat apmaksas nosacījumi nedrīkst radīt motivāciju pacientu pārvest uz citu ārstniecības iestādi vai formāli mainīt ārstēšanas organizāciju tikai finansēšanas vai pakalpojuma klasifikācijas nosacījumu dēļ, ja nepieciešamo ārstniecību konkrētajā ārstniecības iestādē iespējams nodrošināt nekavējoties un atbilstoši pacienta veselības stāvoklim.
Lai novērstu atšķirīgas regulējuma interpretācijas un ārstniecības iestādei nerastos nepamatots sniegtā pakalpojuma neapmaksas risks, VADDA ierosina 189. punktu papildināt ar šādu normu:
“Šā punkta apmaksas ierobežojumu nepiemēro, ja lielā ķirurģiskā operācija nebija plānota, personu uzņemot dienas stacionārā, bet kļuva nekavējoties nepieciešama intraoperatīvas komplikācijas vai medicīniski pamatotas operācijas apjoma paplašināšanas dēļ. Šādā gadījumā medicīniskajā dokumentācijā norāda operācijas apjoma maiņas pamatojumu, un dienests apmaksā faktiski sniegtos un medicīniski pamatotos veselības aprūpes pakalpojumus atbilstoši piemērojamajam samaksas veidam, nepieļaujot viena un tā paša pakalpojuma dubultu apmaksu.”
Vienlaikus VADDA aicina pirms grozījumu spēkā stāšanās manipulāciju sarakstā nepārprotami identificēt dienas stacionāra pakalpojumiem saistošās manipulācijas, kā arī noteikt skaidru norēķinu kārtību gadījumiem, kad intraoperatīvas komplikācijas, operācijas apjoma paplašināšanas vai pacienta veselības stāvokļa dēļ sākotnēji dienas stacionārā uzsāktais ārstēšanas gadījums ir turpināms kā diennakts stacionāra ārstēšanas gadījums.
VADDA ieskatā pirms Projekta turpmākas virzības pakalpojumu sniedzējiem ir jābūt nepārprotami saprotamam ne tikai tam, kādas manipulācijas un pakalpojumi tiks apmaksāti, bet arī tam, kā tiks veikti norēķini klīniski pamatotās situācijās, kad faktiskā ārstēšanas gaita objektīvu un iepriekš neparedzamu apstākļu dēļ atšķiras no sākotnēji plānotās. Finansēšanas regulējums nedrīkst ietekmēt ārstniecības personas lēmumu par pacientam konkrētajā situācijā medicīniski nepieciešamo ārstēšanu
3. Attiecībā uz Projektam pievienotajiem pielikumiem par veselības aprūpes pakalpojumu finansēšanu VADDA aicina pirms projekta tālākās virzības vispirms tos izdiskutēt, prezentēt pakalpojumu sniedzējiem. Projekta 8. un 9. pielikums ir sagatavots sarežģītā un grūti pārskatāmā veidā, tādēļ no piedāvātās redakcijas nav iespējams nepārprotami identificēt plānotās izmaiņas un izvērtēt to ietekmi uz pakalpojumu sniedzējiem.  Tāpat nav saprotams, pēc kādiem principiem turpmāk paredzēts noteikt un sadalīt finansējumu – vai finansējuma plānošana un sadale tiks balstīta objektīvos, iepriekš definētos un datos pamatotos kritērijos, vai arī tiks saglabāta līdzšinējā pieeja, kuras ietvaros finansējuma sadales principi pakalpojumu sniedzējiem nav pietiekami caurskatāmi.
Vienlaikus nav saprotams atsevišķu Projektā paredzēto izņēmumu pamatojums, kuru rezultātā konkrētām ārstniecības iestādēm jau Ministru kabineta noteikumu līmenī var tikt radīti atšķirīgi nosacījumi salīdzinājumā ar citiem veselības aprūpes pakalpojumu sniedzējiem. Piemēram, nav skaidrs Projekta 8. pielikuma 2.4. punktā ietvertā regulējuma objektīvais pamatojums un tas, vai tā piemērošanas rezultātā visām ārstniecības iestādēm tiek nodrošināti vienlīdzīgi un salīdzināmi nosacījumi.
Ņemot vērā minēto, VADDA biedri aicina Veselības ministriju un Nacionālo veselības dienestu pirms Projekta turpmākas virzības prezentēt Projekta 8. un 9. pielikumā paredzētās izmaiņas veselības aprūpes pakalpojumu sniedzējiem, skaidrojot gan plānoto izmaiņu būtību un mērķi, gan finansējuma aprēķināšanas un sadales principus, izmantotos kritērijus un paredzēto izņēmumu pamatojumu. Tikai pēc minētās informācijas saņemšanas un apspriešanas ar pakalpojumu sniedzējiem būs iespējams pilnvērtīgi izvērtēt piedāvāto regulējumu un sniegt par to viedokli pēc būtības.
	1., 2. un 3. Nav ņemts vērā, sniegts skaidrojums 

	1. Projektā netiek ieviests jauns pienākums ģimenes ārstam vai ārstam speciālistam kopīgi ar pacientu izvēlēties veselības aprūpes pakalpojuma saņemšanas vietu. Minētais pienākums jau šobrīd ir noteikts Noteikumu Nr.555 “Veselības aprūpes pakalpojumu organizēšanas un samaksas kārtība” 69. punktā, un ar projektu šī punkta pamatkārtība netiek mainīta.
Projektā paredzētā izmaiņa attiecas tikai uz 69. punkta pēdējo teikumu, paplašinot to ārstniecības personu loku, kuras noteiktajos gadījumos var pieteikt pacientu ļaundabīgo audzēju sekundārās diagnostikas speciālista konsultācijas saņemšanai, proti, papildus ģimenes ārstam, ieslodzījuma vietas ārstam un ginekologam paredzot šādas tiesības arī ārstam speciālistam.
Līdz ar to projektā netiek noteikts jauns vispārīgs pienākums ārstam meklēt pacientam ārstniecības iestādi, veikt pacienta pierakstu vai iesaistīties e-pieraksta procesā.
Vienlaikus norādāms, ka arī pašreizējais līgumiskais regulējums paredz pakalpojumu sniedzējam pienākumu informēt pacientu par iespējām saņemt valsts apmaksātus veselības aprūpes pakalpojumus citās ārstniecības iestādēs. Attiecīgi projekta grozījumi nemaina līdzšinējo pieeju attiecībā uz pacienta informēšanu un izvēles tiesībām. Jautājumi par e-pieraksta izmantošanu, atbalsta mehānismiem pacientiem ar nepietiekamām digitālajām prasmēm un centralizēta klientu atbalsta organizēšanu nav būtu jārisina atsevišķā nozares pārstāvju diskusijā.
































































2. Ar projektu netiek mainīta dienas stacionārā sniegto pakalpojumu apmaksas kārtība vai Noteikumu Nr. 555 “Veselības aprūpes pakalpojumu organizēšanas un samaksas kārtība” 189. punktā noteiktais princips par lielu ķirurģisku operāciju apmaksu.
 
Projektā paredzēta tehniska regulējuma maiņa – atsauci uz Noteikumu Nr. 555 “Veselības aprūpes pakalpojumu organizēšanas un samaksas kārtība” 5. pielikumā uzskaitītajām dienas stacionārā veicamajām operācijām aizstājot ar atsauci uz Nacionālā veselības dienesta tīmekļvietnē publicēto manipulāciju sarakstu. Manipulāciju saraksta izveidošanas un publicēšanas kārtība Noteikumos Nr. 555 jau ir noteikta.
 
Tādējādi projekts nemaina robežu starp dienas stacionārā un diennakts stacionārā sniedzamiem pakalpojumiem.
 
Dienas stacionārs ir paredzēts tādu pacientu ārstēšanai, kuriem, izvērtējot veselības stāvokli, blakussaslimšanas, paredzamās manipulācijas apjomu un operācijas riskus, attiecīgo pakalpojumu ir droši un pamatoti sniegt dienas stacionārā. Ārstniecības personai pirms plānotas operācijas ir jāizvērtē pacienta veselības stāvoklis un ar operāciju saistītie riski un jāizvēlas atbilstoša ārstēšanas organizācijas forma.

Ja operācijas laikā rodas iepriekš neparedzēta komplikācija vai cita neatliekama medicīniska nepieciešamība, pacientam nepieciešamā ārstniecība ir nodrošināma atbilstoši viņa veselības stāvoklim, veicot par to ierakstus medicīniskajā dokumentācijā. Šādā gadījumā pakalpojumu sniedzējam ir iespēja individuāli vērsties Dienestā, pamatojot faktiski sniegto pakalpojumu nepieciešamību un lūdzot izvērtēt to apmaksu. Ja ārstniecības iestāde nevar nodrošināt nepieciešamo diennakts stacionāra palīdzību, pacients pārvedams uz atbilstošu slimnīcu. 
Attiecībā uz izmaiņām Dienesta tīmekļavietnē publicētajā manipulāciju sarakstā - par plānotajām izmaiņām manipulāciju sarakstā pakalpojumu sniedzēji tiek trīs mēnešus iepriekš informēti, tai skaitā pakalpojumu sniedzējiem tiek dotas tiesības sniegt priekšlikumus un iebildumus plānotajām izmaiņām. Šobrīd nav plānots pārskatīt dienas stacionārā sniedzamo pakalpojumu apjomu.  




























3. Projektā paredzētās izmaiņas, to būtība un pamatojums ir skaidrots projekta anotācijā, tostarp attiecībā uz veselības aprūpes pakalpojumu finansēšanas kārtībā paredzētajām izmaiņām.
Vienlaikus, ja pakalpojumu sniedzējiem nepieciešams papildu skaidrojums par konkrētu 8. vai 9. pielikuma nosacījumu, finansējuma aprēķināšanas un sadales principiem vai atsevišķu izņēmumu piemērošanu, Veselības ministrija un Nacionālais veselības dienests to var sniegt saskaņošanas sanāksmē.
Līdz ar to nepieciešamība pēc papildu skaidrojuma pati par sevi nav pamats projekta virzības apturēšanai vai attiecīgo grozījumu nevirzīšanai.






























	2.
	*"Latvijas Klīniskās Barošanas un Metabolisma Asociācija"
	Latvijas Klīniskas Barošanas un Metabolisma  Asociācija,   turpmāk LASPEN atbalsta Veselības ministrijas mērķi paplašināt pacientu pieeju uztura speciālista ambulatorajām konsultācijām. LASPEN pilnībā atbalsta noteikumu projekta 25-TA-2497 4.3.5.1. un 4.3.5.2. apakšpunktu, kas attiecas uz grūtniecēm ar glikozes tolerances traucējumiem, gestācijas diabētu, cukura diabētu vai aptaukošanos pirms grūtniecības, kā arī uz bērniem un pieaugušajiem ar 3. pakāpes aptaukošanos.
Vienlaikus LASPEN iebilst pret 4.3.5.3. apakšpunkta pieņemšanu pašreizējā redakcijā, jo tas pacientus ar medicīniskā papilduztura, enterālās vai parenterālās barošanas indikācijām iekļauj atsevišķā uztura speciālista ambulatoro konsultāciju grupā. Šāda redakcija var radīt kļūdainu priekšstatu, ka klīniskās barošanas pacienta izvērtēšana, aprūpes plānošana un monitorings ir organizējams kā izolēta uztura speciālista konsultācija ārpus klīniskās barošanas centra/kabineta un ārpus multiprofesionālas komandas.
LASPEN pamatprasība ir skaidra: pacienti, kuriem ir noteiktas vai izvērtējamas medicīniskā papilduztura, enterālās vai parenterālās barošanas indikācijas, ir jānovirza uz klīniskās barošanas centru/kabinetu. Uztura speciālista darbs šajā pacientu grupā ir apmaksājams kā klīniskās barošanas komandas pakalpojuma sastāvdaļa, nevis kā atsevišķs patstāvīgs valsts apmaksāts pakalpojums ārpus centra/kabineta.
LASPEN piedāvā šo modeli attīstīt arī reģionālajās daudzprofilu ārstniecības iestādēs. Šāds risinājums nodrošina pacientiem pakalpojuma pieejamību tuvāk dzīvesvietai, saglabā vienotu kvalitātes un drošības standartu, kā arī samazina ģimenes ārstu un ārstu speciālistu administratīvo slogu.
LASPEN piedāvā šādu pacienta ceļu pacientiem, kuriem ir noteiktas vai izvērtējamas medicīniskā papilduztura, enterālās vai parenterālās barošanas indikācijas:
ģimenes ārsts, ārstējošais ārsts, stacionāra ārsts vai ārsts speciālists identificē malnutrīcijas risku, nepietiekamu uztura uzņemšanu vai iespējamu klīniskās barošanas nepieciešamību;
ārsts noformē e-nosūtījumu uz enterālās un parenterālās barošanas kabinetu vai klīniskās barošanas centru/kabinetu; atbilstoši

Pēc LASPEN rīcībā esošajai informācijai e-veselības sistēmā jau ir izveidots pakalpojums “Enterālās un parenterālās barošanas kabineta pakalpojums”;
pacients tiek virzīts uz klīniskās barošanas centru/kabinetu, nevis uz atsevišķu uztura speciālista konsultāciju ārpus šāda centra;
centrā/kabinetā multiprofesionāla komanda veic strukturētu izvērtējumu: uztura stāvoklis, diagnoze, indikācijas, kontrindikācijas, laboratoriskie rādītāji, komplikāciju riski un aprūpes mērķis;
komanda sagatavo individuālu klīniskās barošanas plānu, nosaka monitoringa grafiku, apmāca pacientu un piederīgos, kā arī dokumentē terapijas efektivitāti un nepieciešamās korekcijas;
centrs/kabinets nodrošina saziņu ar ģimenes ārstu, ārstējošo ārstu, stacionāru, mājas aprūpi, NVD un piegādātāju, kas nodrošina klīniskās barošanas produktu piegādi pacientam.
Valsts ieguvums no šāda modeļa ir administratīvi efektīvāka un drošāka pakalpojuma organizācija: tiek mazināta funkciju dublēšanās primārajā un sekundārajā aprūpē, samazināts nepilnīgi dokumentētas klīniskās barošanas risks, nodrošināta centralizēta pacientu uzskaite, terapijas efektivitātes izvērtēšana un mērķtiecīga valsts apmaksāto līdzekļu izmantošana.
Uztura speciālista iesaiste augsta riska pacientu aprūpē ir drošāka un efektīvāka komandas modelī, nevis kā no ārstniecības taktikas nodalīts izolēts pakalpojums.
Priekšlikumi noteikumu projekta redakcijai
1. 4.3.5. apakšpunkts
LASPEN priekšlikums ir nepieņemt 4.3.5.3. apakšpunktu pašreizējā redakcijā un neapmaksāt uztura speciālista atsevišķu ambulatoro konsultāciju pacientiem ar medicīniskā papilduztura, enterālās vai parenterālās barošanas indikācijām ārpus klīniskās barošanas centra/kabineta.
Ieteicamā 4.3.5. apakšpunkta redakcija:
“4.3.5. uztura speciālista sniegtas ambulatorās veselības aprūpes konsultācijas:
4.3.5.1. grūtniecēm ar glikozes tolerances traucējumiem, gestācijas diabētu, cukura diabētu vai aptaukošanos pirms grūtniecības;
4.3.5.2. bērniem un pieaugušajiem ar 3. pakāpes aptaukošanos.”
2. Jauns punkts par klīniskās barošanas centra/kabineta pakalpojumu
“4.3.6. klīniskās barošanas centra vai klīniskās barošanas kabineta ietvaros sniegtu multiprofesionālu klīniskās barošanas pakalpojumu pacientiem, kuriem ir noteiktas vai izvērtējamas medicīniskā papilduztura, enterālās barošanas vai parenterālās barošanas indikācijas. Šā pakalpojuma ietvaros uztura speciālista konsultācija tiek apmaksāta kā klīniskās barošanas komandas pakalpojuma sastāvdaļa un netiek apmaksāta kā atsevišķa patstāvīga konsultācija ārpus klīniskās barošanas centra vai kabineta. Uztura speciālists šā pakalpojuma ietvaros darbojas kā multiprofesionālas klīniskās barošanas komandas dalībnieks.”
3. 2.11. apakšpunkts
“Uztura speciālista sniegtie ambulatorās veselības aprūpes pakalpojumi neietver patstāvīgu klīniskās barošanas indikāciju izvērtēšanu, medicīniskā papilduztura, enterālās vai parenterālās barošanas nozīmēšanu, turpināšanu, pārtraukšanu vai būtisku korekciju ārpus klīniskās barošanas centra/kabineta multiprofesionālas komandas.”
4. 10. pielikuma 2.20. punkts
LASPEN ieskatā pašreizējais nosaukums “Enterālās un parenterālās barošanas pacientu aprūpes kabinets” ir paplašināms, lai iekļautu arī medicīnisko papilduzturu un kombinēto barošanu.
“Klīniskās barošanas pacientu aprūpes centrs/kabinets (medicīniskais papilduzturs, enterālā barošana, parenterālā barošana un kombinētā barošana).”
Ieteicamais papildinājums piezīmei:
Klīniskās barošanas pacientu aprūpes centra/kabineta pakalpojumu dienests var apmaksāt ārstniecības iestādēm, ar kurām noslēgts līgums par šā pakalpojuma nodrošināšanu, tostarp universitātes klīniku līmenī, reģionālajās daudzprofilu ārstniecības iestādēs un reģionālajos centros, kuros tiek nodrošināta sistemātiska onkoloģisko pacientu ārstēšana. Pakalpojumu nodrošina multiprofesionāla komanda, kurā ietilpst ārsts ar kompetenci klīniskajā barošanā, uztura speciālists ar kompetenci klīniskajā barošanā un māsa vai ārsta palīgs; pēc nepieciešamības piesaista dietologu, farmaceitu, audiologopēdu, fizioterapeitu vai citus speciālistus.”
5. 8. pielikuma 1.2.10. punkts
“Medicīniskā papilduztura, enterālās un parenterālās barošanas maisījumu un to ievadei nepieciešamo medicīnisko ierīču nodrošināšana ambulatorajiem pacientiem tiek veikta, pamatojoties uz klīniskās barošanas centra/kabineta sagatavotu individuālu klīniskās barošanas plānu un dinamiskās novērošanas kārtību.”
6. MK noteikumu 69. punkts
“Pacientiem, kuriem ir noteiktas vai izvērtējamas medicīniskā papilduztura, enterālās vai parenterālās barošanas indikācijas, ģimenes ārsts, ārstējošais ārsts vai ārsts speciālists noformē e-nosūtījumu uz klīniskās barošanas centra/kabineta pakalpojumu. Ārstam nav pienākuma izvēlēties konkrētu pakalpojuma sniedzēju vai administrēt pacienta pierakstu, izņemot normatīvajos aktos īpaši noteiktos vai medicīniski steidzamos gadījumus. Pacientam saglabājas tiesības izvēlēties konkrētu NVD līgumattiecībās esošu pakalpojuma sniedzēju.”
7. Ietekme uz reģionālajiem klīniskās barošanas centriem/kabinetiem
LASPEN neatbalsta modeli, kur reģionos tiek apmaksātas atsevišķas uztura speciālista konsultācijas klīniskās barošanas pacientiem bez sasaistes ar klīniskās barošanas centru/kabinetu. Šāds modelis neveido pakalpojuma pēctecību, neuzlabo komplikāciju kontroli un neatrisina dinamiskās novērošanas problēmu.
LASPEN atbalsta neatkarīgu  reģionālu klīniskās barošanas centru/kabinetu tīkla izveidi. Šāda modeļa mērķis ir samazināt nepieciešamību pacientiem braukt uz Rīgu monitoringa vai terapijas korekcijas dēļ, vienlaikus saglabājot vienotus drošības un kvalitātes standartus.
Reģionālais centrs/kabinets nodrošina:
pirmreizēju un atkārtotu klīniskās barošanas izvērtēšanu;
medicīniskā papilduztura, enterālās, parenterālās vai kombinētās barošanas plāna sagatavošanu un īstenošanu;
dinamisku monitoringu un terapijas korekciju;
komplikāciju agrīnu atpazīšanu un rīcības algoritmu;
pacienta un piederīgo apmācību;
sadarbību ar ģimenes ārstu, ārstējošo ārstu, stacionāru, mājas aprūpi un NVD;
datu uzskaiti par terapijas efektivitāti, drošumu un pacientu vajadzībām;
tiešu komunikāciju ar piegādātāju, kas nodrošina klīniskās barošanas produktu piegādi pacientam.
	Nav ņemts vērā, sniegts skaidrojums 
	Priekšlikums šobrīd nav atbalstāms.
Pirmajā pakalpojuma attīstības etapā ar šim mērķim papildus piešķirto valsts budžeta finansējumu ir plānots paplašināt valsts apmaksātu uztura speciālista konsultāciju pieejamību reģionos, tostarp pacientiem, kuriem noteiktas medicīniskā papilduztura, enterālās barošanas vai parenterālās barošanas indikācijas.
Izvēlētās pieejas mērķis ir vispirms nodrošināt pacientiem praktisku pakalpojuma pieejamību pēc iespējas tuvāk dzīvesvietai, izmantojot jau pieejamo ārstniecības iestāžu un uztura speciālistu kapacitāti. Atsevišķu klīniskās barošanas centru vai kabinetu tīkla izveide reģionos prasītu plašāku pakalpojuma organizatoriskā modeļa izstrādi, tostarp nosakot prasības multiprofesionālas komandas sastāvam, kompetencei, pacientu plūsmai, pakalpojuma apjomam, kvalitātes prasībām un atbilstošam finansēšanas modelim.
Ir nepieciešams turpināt attīstīt klīniskās barošanas pakalpojumus reģionos. Tādēļ pēc sākotnējā pakalpojuma ieviešanas un datu uzkrāšanas par pacientu skaitu, pakalpojuma pieprasījumu, reģionālo pieejamību un nepieciešamo speciālistu kapacitāti turpmākajā pakalpojuma attīstības posmā tiks vērtēta iespēja veidot reģionālus klīniskās barošanas jeb enterālās un parenterālās barošanas kabinetus.
Šāda pakāpeniska pieeja ļauj jau pirmajā etapā ar piešķirto finansējumu paplašināt pakalpojuma pieejamību pacientiem reģionos, vienlaikus saglabājot iespēju nākamajā attīstības posmā, balstoties faktiskajos pakalpojuma izmantošanas datos un pacientu vajadzībās, izveidot pilnvērtīgāku reģionālo klīniskās barošanas pakalpojuma modeli.







































































































































































	3.
	Edgars Siliņš
	Kategoriski iebilstams piedāvājums
1.16.
izteikt 117. punktu šādā redakcijā:
"117. Personu, kurai nepieciešama neatliekamā medicīniskā palīdzība vai nepieciešams noteikt vai precizēt diagnozi, kā arī dzemdētāju Neatliekamās medicīniskās palīdzības dienesta brigāde nogādā no tās atrašanās vietas uz tuvāko atbilstoša profila stacionāro ārstniecības iestādi, ņemot vērā personas veselības stāvokli un dienesta līgumos ar ārstniecības iestādēm minētos nosacījumus. Ārstniecības iestāde personu (pacientu) pārņem nekavējoties, bet ne vēlāk kā 15 minūšu laikā no Neatliekamās medicīniskās palīdzības dienesta brigādes ierašanās brīža.";

- slimnīcu UZN nav bezizmēra. Ir saprotams iniciatīvas avots, bet netiek ņemts vērā apdraudējums pacientam. Ja UZN ir 10 pacienti un 2 māsas (vai 1 māsa pēc Slimnīcu tīkla reformas no 1.janvāra), pacientam ar NMPD brigādes personālu ir drošāk, nekā UZN nodaļā (var tieši novērot pacientu, ievadīt medikamentus, "stabilizēt" stāvokli). Ja šāds pacients tiktu uzgrūsts UZN, tad tiktu apdraudēts gan atvestais pacients, gan jau 10 esošie (draudi pacientam vairākkārtīgi pierādīti starptautiskos pētījumos - gan medikamentu kļūdas, gan mirstība).

Esmu kategoriski pret, kamēr VM pati nav veikusi izpēti un ieviesusi vadlīnijas par drošu pacientu: personāla attiecību UZN un citās akūta profila nodaļās. Šis ir vājš mēģinājums risināt UZN nodaļu problēmas no VM puses - tikai izdot noteikumus, nevis praktiski iedziļināties problēmas saknē.
	Nav ņemts vērā, sniegts skaidrojums 
	Grozījumi vērsti uz to, lai pacientam tiktu nodrošināta savlaicīga neatliekamā medicīniskā palīdzība, vienlaikus neradot papildu slogu Neatliekamās medicīniskās palīdzības dienesta operatīvai darbībai un reaģētspējai.
Norāde par notikumu ar daudz cietušajiem nav vērā ņemama šo noteikumu kontekstā un tvērumā, jo ārstniecības iestāžu rīcību ārkārtas situācijās nosaka Ministru kabineta 2011.gada 13.decembra noteikumi Nr. 948 “Katastrofu medicīnas sistēmas organizēšanas noteikumi”, valsts katastrofu medicīnas plāns un ārstniecības iestāžu katastrofu medicīnas plāni.

	4.
	"Latvijas Diētas un uztura speciālistu asociācija", Aļona Mikitina
	Latvijas Diētas un uztura speciālistu asociācija (LDUSA) piedāvā Ministru kabineta noteikumu Nr. 555 2.11. apakšpunktā un jaunajā 4.3.5. apakšpunktā ietveramo regulējumu apvienot, visus gadījumus, kuros uztura speciālista sniegtās ambulatorās veselības aprūpes konsultācijas tiek apmaksātas no valsts budžeta līdzekļiem, nosakot vienuviet, un attiecīgi papildināt noteikumu 4.3. apakšpunktu ar jaunu 4.3.5. apakšpunktu šādā redakcijā:

“4.3.5. uztura speciālista sniegtas ambulatorās veselības aprūpes konsultācijas:
4.3.5.1. multiprofesionālās komandas ietvaros sniegtajos medicīniskās rehabilitācijas pakalpojumos;
4.3.5.2. pacientiem reto slimību kabinetā, enterālās un parenterālās barošanas pacientu aprūpes kabinetā, onkoloģisko pacientu psihoemocionālā atbalsta kabinetā vai funkcionālo speciālistu kabinetā, nodrošinot psihiatrisko palīdzību;
4.3.5.3. pacientiem ar iekaisīgām zarnu slimībām;
4.3.5.4. pacientiem ar III pakāpes aptaukošanos;
4.3.5.5. pacientiem ar onkoloģisku slimību un aptaukošanos;
4.3.5.6. grūtniecēm ar glikozes tolerances traucējumiem, gestācijas diabētu vai cukura diabētu, aptaukošanos II un III pakāpi;
4.3.5.7. pacientiem, kuriem noteiktas medicīniskā papilduztura, enterālās barošanas vai parenterālās barošanas indikācijas;
4.3.5.8. bērniem ar aptaukošanos, ja ķermeņa masas indekss pārsniedz 95. procentīli atbilstoši vecumam un dzimumam;
4.3.5.9. bērniem, kuriem diagnosticētas slimības vai veselības traucējumu dēļ nepieciešama specifiska, medicīniski pamatota uztura terapija uzturvielu nepanesības vai malabsorbcijas gadījumā.”

Par prognozējamo pacientu un konsultāciju skaitu
Vienlaikus, ņemot vērā ierobežotu finansējumu, LDUSA piedāvā sākotnēji noteikt ierobežotu valsts apmaksāto uztura speciālista konsultāciju skaitu.
Pacientiem, kuriem konsultācija tiek nodrošināta atbilstoši Noteikumu Nr. 555 jaunajos 4.3.5.4., 4.3.5.5., 4.3.5.6. un 4.3.5.8. apakšpunktos noteiktajām indikācijām, paredzēt līdz trīm valsts apmaksātām uztura speciālista konsultācijām.
Savukārt pacientiem, kuriem noteiktas medicīniskā papilduztura, enterālās vai parenterālās barošanas indikācijas (4.3.5.2., 4.3.5.3. 4.3.5.7., 4.3.5.9. apakšpunkts), ņemot vērā nepieciešamību dinamikā izvērtēt pacienta uztures stāvokli, uztura terapijas efektivitāti un nepieciešamības gadījumā to koriģēt, LDUSA rosina paredzēt pacientam līdz sešām valsts apmaksātām uztura speciālista konsultācijām 12 mēnešu periodā, nepieciešamības gadījumā paredzot iespēju pamatotos izņēmuma gadījumos nodrošināt arī lielāku konsultāciju skaitu.
Asociācijas ieskatā šāda pieeja ļautu paplašināt valsts apmaksāta uztura speciālista pakalpojuma pieejamību prioritārajām pacientu grupām, vienlaikus nodrošinot kontrolējamu un prognozējamu pakalpojuma finansiālo ietekmi.

Par ārstnieciskās pārtikas saņemšanas procesu
LDUSA lūdz vienlaikus izvērtēt iespēju Ministru kabineta noteikumos Nr. 555 paredzēt risinājumu, kas mazinātu administratīvo un birokrātisko slogu ārstnieciskās pārtikas saņemšanas procesā.
LDUSA atkārtoti lūdz izvērtēt iespēju noteikt, ka uztura speciālists e-veselībā vai citā informācijas sistēmā var patstāvīgi noformēt atzinumu, iesniegumu, piteikumu, nosūtījumu vai citu dokumentu, kas kalpotu par pamatu ārstnieciskās pārtikas saņemšanai bez nepieciešamības atkārtoti iesaistīt ārstējošo ārstu.
Kā piemēru šāda risinājuma formulējumam var izmantot Ministru kabineta noteikumos Nr. 878 paredzēto pieeju, kur tehniskā palīglīdzekļa saņemšanai noteiktos gadījumos ir pieļaujams ārstējošā ārsta vai funkcionālā speciālista – ergoterapeita, fizioterapeita, tehniskā ortopēda vai audiologopēda – atzinums.
Šāda pieeja ļautu skaidrāk noteikt uztura speciālista kompetenci, vienkāršot ārstnieciskās pārtikas saņemšanas procesu un mazināt nevajadzīgu administratīvo slogu gan pacientam, gan ārstējošajam ārstam.
	Ņemts vērā

Nacionālais veselības dienests atbalsta ierobežojumu uz konsultāciju skaitu noteikt Ambulatoro uztura speciālistu konsultāciju pakalpojumu
sniegšanas un apmaksas kārtībā.



































Nacionālais veselības dienests atbalsta tādas kārtības izveidi, kas mazinātu administratīvo slogu ārstnieciskās pārtikas saņemšanas procesā un novērstu nepieciešamību pacientam pēc uztura speciālista konsultācijas atkārtoti vērsties pie ārstējošā ārsta tikai dokumentu noformēšanas nolūkā.
Plānots noteikt, ka gadījumos, kad uztura speciālists konsultācijas laikā konstatē pacientam medicīniski pamatotu nepieciešamību pēc medicīniskā papilduztura vai enterālās barošanas, uztura speciālists var aizpildīt un nosūtīt pieteikumu ārstnieciskās pārtikas saņemšanai SIA “Rīgas Austrumu klīniskā universitātes slimnīca” enterālās un parenterālās barošanas pacientu aprūpes kabinetam.
Attiecīgā kārtība tiks noteikta Nacionālā veselības dienesta dokumentā “Kārtība, kādā Valsts sabiedrība ar ierobežotu atbildību “Bērnu klīniskā universitātes slimnīca” un SIA “Rīgas Austrumu klīniskā universitātes slimnīca” nozīmē un koordinē ārstnieciskās pārtikas nodrošināšanu”.
Šāda pieeja nodrošinās secīgāku pacienta aprūpes procesu, samazinās nevajadzīgu ārstniecības personu iesaisti tikai administratīvu darbību veikšanai un ļaus pacientam nepieciešamās ārstnieciskās pārtikas saņemšanas procesu uzsākt uzreiz pēc uztura speciālista veiktā izvērtējuma.



	5.
	"Latvijas Slimnīcu biedrība", Artūrs Bērziņš
	1. Grozījumu 1.16. (117. punkts) — IEBILDUMS.
Pamatojums: Norma uzliek iestādei absolūtu pienākumu, kura izpilde nav pilnībā tās kontrolē (vienlaicīgas brigādes, masveida notikums, pārpildīta uzņemšanas nodaļa), un jebkurš kavējums padara iestādi formāli vainojamu. Uzņemšanas nodaļas kapacitāte nav neierobežota — pārslodzes gadījumā formāla pārņemšana apdraud gan pārvesto, gan esošos pacientus. Nav noteiktas drošas pacientu–personāla attiecības, tāpēc norma risina slodzi formāli, nevis pēc būtības.
Piedāvātā redakcija: "117. […] Ārstniecības iestāde personu (pacientu) pārņem nekavējoties, bet ne vēlāk kā 15 minūšu laikā no Neatliekamās medicīniskās palīdzības dienesta brigādes ierašanās brīža vismaz 75 % gadījumu." Norma piemērojama tikai pēc tam, kad noteiktas drošas pacientu–personāla attiecības uzņemšanas un akūta profila nodaļās un izveidots izpildes uzskaites mehānisms.

2. Grozījumu 1.39. (14. pielikuma 7.4. punkts) — IEBILDUMS.
Pamatojums: Projekts svītro ģeogrāfisko piesaisti (7.4.1.–7.4.3.) un aizstāj to ar nedefinētu jēdzienu "valsts noteiktās veselības aprūpes prioritātes", kas pieļauj atbrīvoto finansējumu novirzīt jebkurai iestādei. Tā zūd vienīgais mehānisms, kas noturēja līdzekļus reģionā; prioritātes nevar būt vienpusēji nosakāmas.
Piedāvātā redakcija: "7.4. pārplānošanas rezultātā iegūtos finanšu līdzekļus novirza pārdalei starp stacionāro ārstniecības iestāžu veselības aprūpes pakalpojumu programmām, prioritāri tās pašas plānošanas reģiona ietvaros, ņemot vērā veselības aprūpes prioritātes, kas noteiktas, dienestam tās saskaņojot ar veselības aprūpes pakalpojumu sniedzējiem."
3. Grozījumu 1.39. (14. pielikuma 9.2. punkts) — IEBILDUMS.
Pamatojums: Pārvirzes elastības samazinājums no 15 % uz 5 % un 25 % izņēmuma svītrošana ierobežo iestāžu spēju pielāgot finansējumu faktiskajām vajadzībām un rindām; tas ir pretrunā ar rindu mazināšanas mērķi.
Piedāvātā redakcija: Saglabāt spēkā esošo 9.2. punkta redakciju — pārvirze līdz 15 %, saglabājot izņēmumu līdz 25 % starp speciālistu konsultācijām un starp dienas stacionāra pakalpojumiem.

4. Grozījumu 1.39. (14. pielikuma 5. un 7. punkts — pārplānošanas termiņi) — PRIEKŠLIKUMS.
Pamatojums: Pusgada un deviņu mēnešu pārplānošana notiek pārāk vēlu, lai to varētu izmantot rindu mazināšanai; iestādes rezultātu uzzina novēloti. Nepieciešami fiksēti termiņi un iestāžu iesaiste.
Piedāvātā redakcija: Dienests informē iestādi par pārplānošanas rezultātu ne vēlāk kā 30 dienu laikā pēc attiecīgā perioda beigām; iestādei ir tiesības līdz noteiktam datumam iesniegt savu pārdales priekšlikumu, ko dienests ņem vērā; pusgada pārplānošana veicama pēc iespējas agrāk, lai tā būtu izmantojama kārtējā gada pacientu plānošanā.




5. Grozījumu 1.39. (14. pielikuma 2.4. punkts) — PRIEKŠLIKUMS.
Pamatojums: 2.4. punkts prioritāti piešķir daudzprofilu stacionāriem un tikai divām reģionālajām slimnīcām (Jelgava, Jēkabpils). Pēc tīkla izmaiņām reģionālo slimnīcu ir vairāk, un nav caurskatāmu kritēriju šādai izvēlei.
Piedāvātā redakcija: Skaidrot piemērotos kritērijus un tos vienādi attiecināt uz visām atbilstošā līmeņa reģionālajām slimnīcām.

6. Grozījumu 1.39. (14. pielikuma 3.3.4. punkts — DRG gultasdienas tarifs 108,47 EUR) — IEBILDUMS.
Pamatojums: Tarifs vairākus gadus nav pārskatīts atbilstoši minimālās darba algas pieaugumam (2027. gadā atkārtoti palielinās); darbaspēks veido lielāko izmaksu daļu, tāpēc nemainīts tarifs nesedz reālās izmaksas.
Piedāvātā redakcija: Pamatot tarifa apmēru un piemērošanas tvērumu; pārskatīt to atbilstoši visu izmaksu izmaiņām.






7. Grozījumu 1.14. (69. punkts) — IEBILDUMS.
Pamatojums: Vispārīgs pienākums kopīgi ar pacientu izvēlēties pakalpojuma saņemšanas vietu rada nesamērīgu administratīvo slogu bez atbilstošiem rīkiem, patērē ārsta laiku personāla trūkuma apstākļos un var ierobežot pacienta brīvu izvēli.
Piedāvātā redakcija: Saglabāt 69. punkta spēkā esošo redakciju, attiecinot pienākumu tikai uz normatīvi skaidri noteiktiem gadījumiem (piem., ļaundabīgo audzēju diagnostika) vai gadījumiem, kad pacienta stāvokļa vai steidzamības dēļ ārstniecības personas iesaiste ir objektīvi pamatota.




8. Grozījumu 1.28. (189. punkts — dienas stacionāra apmaksa) — PRIEKŠLIKUMS.
Pamatojums: Norma neapmaksā dienas stacionāru, ja veikta lielā ķirurģiskā operācija, kas nav saistošā manipulācija. Praksē tā var kļūt nekavējoties nepieciešama komplikācijas dēļ; faktiski veikts, medicīniski pamatots pakalpojums nedrīkst palikt neapmaksāts.
Piedāvātā redakcija: "Šā punkta apmaksas ierobežojumu nepiemēro, ja lielā ķirurģiskā operācija nebija plānota, personu uzņemot dienas stacionārā, bet kļuva nekavējoties nepieciešama intraoperatīvas komplikācijas vai medicīniski pamatotas operācijas apjoma paplašināšanas dēļ. Šādā gadījumā medicīniskajā dokumentācijā norāda operācijas apjoma maiņas pamatojumu, un dienests apmaksā faktiski sniegtos un medicīniski pamatotos veselības aprūpes pakalpojumus atbilstoši piemērojamajam samaksas veidam, nepieļaujot viena un tā paša pakalpojuma dubultu apmaksu." Papildus pirms normas spēkā stāšanās nepārprotami identificēt dienas stacionāra pakalpojumiem saistošās (pamata) manipulācijas.






































9. 4. un 10. pielikums (jauni pakalpojumu sniedzēji) — IEBILDUMS.
Pamatojums: Projekts iekļauj jaunus speciālistus (uztura speciālists, ergoterapeits rehabilitācijā; psihologi) esošā finansējuma ietvaros, neparedzot papildu finansējumu — tas rada priekšstatu par uzlabotu pieejamību bez reāla seguma.
Piedāvātā redakcija: Neieviest jaunus pakalpojumus vai sniedzējus bez atbilstoša finansējuma; attiecībā uz psihologiem paplašināt pretendentu loku, iekļaujot konsultatīvos psihologus.
	
1.Nav ņemts vērā;




























2. Daļēji ņemts vērā;





















3. Ņemts vērā;
















4. Nav ņemts vērā;






















5. Nav ņemts vērā;














6. Nav ņemts vērā;




















7. Nav ņemts vērā;






















8. Nav ņemts vērā;







































































9. Nav ņemts vērā 









	1.Grozījumi vērsti uz to, lai pacientam tiktu nodrošināta savlaicīga neatliekamā medicīniskā palīdzība, vienlaikus neradot papildu slogu Neatliekamās medicīniskās palīdzības dienesta operatīvai darbībai un reaģētspējai.
Norāde par notikumu ar daudz cietušajiem nav vērā ņemama šo noteikumu kontekstā un tvērumā, jo ārstniecības iestāžu rīcību ārkārtas situācijās nosaka Ministru kabineta 2011.gada 13.decembra noteikumi Nr. 948 “Katastrofu medicīnas sistēmas organizēšanas noteikumi”, valsts katastrofu medicīnas plāns un ārstniecības iestāžu katastrofu medicīnas plāni.












2. Piedāvātā redakcija: "7.4. pārplānošanas rezultātā iegūtos finanšu līdzekļus novirza pārdalei starp stacionāro ārstniecības iestāžu veselības aprūpes pakalpojumu programmām, ņemot vērā veselības aprūpes prioritātes, dienestam par to informējot veselības aprūpes pakalpojumu sniedzējus."































4.Priekšlikums netiek ņemts vērā. Pēc attiecīgā perioda beigām ārstniecības iestādes ievada datus, tiek apkopoti un pārbaudīti nepieciešamie dati, kas nepieciešami pārplānošanas veikšanai. Līdz ar to pārplānošanas rezultāta paziņošanas termiņš ir atkarīgs no datu saņemšanas, apkopošanas un pārbaudes procesa.
Esošā kārtība nodrošina, ka pārplānošana tiek veikta, balstoties uz pārbaudītiem un aktuāliem datiem, tādējādi nodrošinot pamatotu un korektu finansējuma pārdali.
Vienlaikus tiks izvērtētas iespējas pilnveidot un automatizēt atsevišķus procesa posmus, lai veicinātu pārplānošanas procesa izpildes termiņa saīsināšanu.

5. Noteikumu projekts neparedz grozījumus šajā apakšpunktā (2.4.apakšpunkta redakcija jau pieņemta ar Ministru kabineta 2026.gada 28.jūlija noteikumiem Nr.444 "Grozījumi Ministru kabineta 2018. gada 28. augusta noteikumos Nr.555 "Veselības aprūpes pakalpojumu organizēšanas un samaksas kārtība"".





6. Noteikumu projekts neparedz grozījumus šajā apakšpunktā (3.3.4.apakšpunkta redakcija jau pieņemta ar Ministru kabineta 2026.gada 28.jūlija noteikumiem Nr.444 "Grozījumi Ministru kabineta 2018. gada 28. augusta noteikumos Nr.555 "Veselības aprūpes pakalpojumu organizēšanas un samaksas kārtība"".
Ārstniecības iestādes var iesniegt Nacionālajam veselības dienestam priekšlikumus par DRG aprēķinos izmantoto tarifu pārskatīšanu, pamatojot nepieciešamās izmaiņas ar aktuālajiem datiem un informāciju par pakalpojumu sniegšanas izmaksām. Iesniegtie priekšlikumi tiek izvērtēti atbilstoši noteiktajai kārtībai un pieejamajai informācijai.
7. Projektā netiek ieviests jauns pienākums ģimenes ārstam vai ārstam speciālistam kopīgi ar pacientu izvēlēties veselības aprūpes pakalpojuma saņemšanas vietu. Minētais pienākums jau šobrīd ir noteikts Noteikumu Nr. 555 “Veselības aprūpes pakalpojumu organizēšanas un samaksas kārtība” 69. punktā, un ar projektu šī punkta pamatkārtība netiek mainīta.
Projektā paredzētā izmaiņa attiecas tikai uz 69. punkta pēdējo teikumu, paplašinot to ārstniecības personu loku, kuras noteiktajos gadījumos var pieteikt pacientu ļaundabīgo audzēju sekundārās diagnostikas speciālista konsultācijas saņemšanai, proti, papildus ģimenes ārstam, ieslodzījuma vietas ārstam un ginekologam paredzot šādas tiesības arī ārstam speciālistam.
8. Ar projektu netiek mainīta dienas stacionārā sniegto pakalpojumu apmaksas kārtība vai Noteikumu Nr. 555 “Veselības aprūpes pakalpojumu organizēšanas un samaksas kārtība” 189. punktā noteiktais princips par lielu ķirurģisku operāciju apmaksu.
 Projektā paredzēta tehniska regulējuma maiņa – atsauci uz Noteikumu Nr. 555 “Veselības aprūpes pakalpojumu organizēšanas un samaksas kārtība” 5. pielikumā uzskaitītajām dienas stacionārā veicamajām operācijām aizstājot ar atsauci uz Dienesta tīmekļvietnē publicēto manipulāciju sarakstu. Manipulāciju saraksta izveidošanas un publicēšanas kārtība Noteikumos Nr. 555 jau ir noteikta.
 Tādējādi projekts nemaina robežu starp dienas stacionārā un diennakts stacionārā sniedzamiem pakalpojumiem.
 Dienas stacionārs ir paredzēts tādu pacientu ārstēšanai, kuriem, izvērtējot veselības stāvokli, blakussaslimšanas, paredzamās manipulācijas apjomu un operācijas riskus, attiecīgo pakalpojumu ir droši un pamatoti sniegt dienas stacionārā. Ārstniecības personai pirms plānotas operācijas ir jāizvērtē pacienta veselības stāvoklis un ar operāciju saistītie riski un jāizvēlas atbilstoša ārstēšanas organizācijas forma.
Ja operācijas laikā rodas iepriekš neparedzēta komplikācija vai cita neatliekama medicīniska nepieciešamība, pacientam nepieciešamā ārstniecība ir nodrošināma atbilstoši viņa veselības stāvoklim, veicot par to ierakstus medicīniskajā dokumentācijā. Šādā gadījumā pakalpojumu sniedzējam ir iespēja individuāli vērsties Dienestā, pamatojot faktiski sniegto pakalpojumu nepieciešamību un lūdzot izvērtēt to apmaksu. Ja ārstniecības iestāde nevar nodrošināt nepieciešamo diennakts stacionāra palīdzību, pacients pārvedams uz atbilstošu slimnīcu. 
Attiecībā uz izmaiņām Dienesta tīmekļavietnē publicētajā manipulāciju sarakstā - par plānotajām izmaiņām manipulāciju sarakstā pakalpojumu sniedzēji tiek trīs mēnešus iepriekš informēti, tai skaitā pakalpojumu sniedzējiem tiek dotas tiesības sniegt priekšlikumus un iebildumus plānotajām izmaiņām. Šobrīd nav plānots pārskatīt dienas stacionārā sniedzamo pakalpojumu apjomu.
9.Projektā paredzēto jauno pakalpojumu un pakalpojumu sniedzēju iekļaušana netiek plānota esošā finansējuma ietvaros. Attiecīgo pakalpojumu nodrošināšanai papildu finansējums ir piešķirts jau 2026. gada valsts budžetā prioritāro pasākumu ietvaros.
Līdz ar to projektā paredzētās izmaiņas ir saistītas ar jau piešķirtā finansējuma ieviešanu un attiecīgo pakalpojumu nodrošināšanas kārtības nostiprināšanu normatīvajā regulējumā, nevis ar jaunu pienākumu noteikšanu bez finansiāla seguma.

	6.
	"ParSirdi.lv", Inese Mauriņa
	Atzinums par Noteikumu projekta 1.32.apakšpunktu (saskaņā ar Anotāciju (ex-ante) 25-TA-2497 punktu 2.18.)
Biedrība ParSirdi.lv un Latvijas Universitātes profesors, PSKUS kardiologs, Latvijas Ģimenes hiperholesterinēmijas reģistra vadītājs Gustavs Latkovskis atbalsta Noteikumu projektā paredzēto bērnu skrīninga programmas papildināšanu ar sirds un asinsvadu slimību riska skrīningu bērniem 5–11 gadu vecumā, tostarp ZBL holesterīna, kopējā holesterīna un glikozes līmeņa noteikšanu.
Īpaši vēlamies uzsvērt šī skrīninga nozīmi ģimenes hiperholesterinēmijas (ĢH) savlaicīgā atklāšanā. ĢH ir viena no biežākajām iedzimtajām vielmaiņas slimībām, kurai raksturīgs izteikti paaugstināts ZBL holesterīna līmenis jau no bērnības. Neatklāta un neārstēta ĢH būtiski palielina ļoti agrīnas aterosklerotiskas sirds un asinsvadu slimības risku. Turklāt holesterīna līmeni ir svarīgi zināt ikvienam bērnam, jo paaugstināts holesterīns var kaitēt veselībai arī tad, ja bērnam nav ĢH. Agrīna diagnostika un ārstēšana ļauj mazināt ZBL holesterīna iedarbību uz asinsvadiem un līdz ar to arī sirds un asinsvadu slimību risku vēlāk dzīvē, samazinot priekšlaicīgus infarktu, insultus un nāves.
Holesterīna pārbaudi jau bērnībā iesaka arī svarīgākās starptautiskās vadlīnijas: 2026. gada ASV profesionālo asociāciju (ACC/AHA) vadlīnijas iesaka lipīdu profilu noteikt visiem bērniem 9–11 gadu vecumā, savukārt Eiropas (ESC/EAS) vadlīnijas iesaka bērnu pārbaudi uz ĢH sākt no 5 gadu vecuma. Arī jaunākajā Eiropas Aterosklerozes biedrības (EAS) 2026. gada publiskotajā ekspertu paziņojumā (consensus) valstis tiek aicinātas veidot populācijas līmeņa pediatriskas ĢH skrīninga programmas un ĢH diagnosticēt jau pirmajā dzīves desmitgadē.
Pediatriskā ĢH skrīninga nepieciešamību Eiropā aktīvi atbalsta arī FH Europe Foundation. MK Noteikumu projekts arī atbilst 2022. gada Prāgas deklarācijai, kas aicina sistemātisku ģimenes hiperholesterinēmijas skrīningu bērniem iekļaut valstu un Eiropas sirds un asinsvadu slimību profilakses stratēģijās.
Šāda pieeja ir saskaņā arī ar ES SAFE HEARTS Plan, kurā agrīna sirds un asinsvadu slimību un to riska faktoru atklāšana un skrīnings ir viens no būtiskajiem rīcības virzieniem.
Būtisks ieguvums ir arī iespēja, atklājot ĢH bērnam, identificēt citus ģimenes locekļus ar līdz šim neatklātu augstu kardiovaskulāro risku, veicot kaskādes skrīningu.
Uzskatām, ka šāda pieeja ļautu Latvijā ne tikai savlaicīgi identificēt bērnus ar augstu sirds un asinsvadu slimību risku, bet arī atpazīt augsta riska ģimenes un veidot efektīvu ĢH agrīnas diagnostikas sistēmu, kas atbilst jaunākajām Eiropas rekomendācijām un SAFE HEARTS Plan mērķiem.
	Ņemts vērā
	Viedoklis pieņemts zināšanai.

	7.
	*Fiziska persona
	VSIA “Bērnu klīniskās universitātes slimnīca” (turpmāk - Bērnu slimnīca) novērtē, ka jau šobrīd Tiesību akta projektā "Grozījumi Ministru kabineta 2018. gada 28. augusta noteikumos Nr. 555 "Veselības aprūpes pakalpojumu organizēšanas un samaksas kārtība"(turpmāk – Projekts) ir paplašināts uztura speciālista sniegto valsts apmaksāto veselības aprūpes pakalpojumu klāsts. 
Ņemot vērā, ka bērniem 3.pakāpes aptaukošanos, nav iespējams noteikt pēc vieniem kritērijiem kā pieaugušajiem, saskaņā ar Pasaules veselības organizācijas noteiktajiem ĶMI kategoriju robežlielumiem lūdzam precizēt Projekta 1.5. punktu izsakot to šādā redakcijā: “papildināt ar 4.3.5. apakšpunktu šādā redakcijā:"4.3.5. uztura speciālista sniegtas ambulatorās veselības aprūpes konsultācijas:4.3.5.1. grūtniecēm ar glikozes tolerances traucējumiem, gestācijas diabētu, cukura diabētu vai aptaukošanos pirms grūtniecības;4.3.5.2. bērniem ar ĶMI > 95.pc. un pieaugušajiem ar 3.pakāpes aptaukošanos;4.3.5.3. pacientiem, kuriem noteiktas medicīniskā papilduztura, enterālās barošanas vai parenterālās barošanas indikācijas.";
Vienlaikus vēršam uzmanību, ka vairākām pacientu grupām joprojām nav paredzētas valsts apmaksātās uztura speciālistu konsultācijas. Tas rada nevienlīdzīgu piekļuvi ārstēšanai un ierobežo iespējas nodrošināt savlaicīgu un efektīvu uztura terapiju visiem pacientiem, kuriem tā ir medicīniski nepieciešama.
Uztura terapija ir neatņemama un pierādījumos balstīta vairāku slimību ārstēšanas procesa sastāvdaļa, kas būtiski ietekmē gan slimības gaitu, gan ārstēšanas rezultātus ilgtermiņā, mazina komplikāciju risku un veicina labāku dzīves kvalitāti. Bērnu vecumā uztura terapijai ir īpaša nozīme, jo tā tieši ietekmē augšanu, attīstību un kognitīvās funkcija. Savlaicīga un regulāra uztura speciālista iesaiste ārstēšanas procesā ļauj samazināt hospitalizāciju biežumu, uzlabot terapijas līdzestību un samazināt kopējās veselības aprūpes izmaksas ilgtermiņā. Daudzu hronisku slimību gadījumā uztura terapija ir ne tikai atbalstošs, bet arī viens no galvenajiem ārstēšanas stūrakmeņiem.
Ņemot vērā minēto, lūdzam iespēju papildināt Projektu, paredzot, ka tiek noteiktas valsts apmaksātas uztura speciālista konsultācijas bērniem pie šādām diagnozēm ar  uzskaitīto ārstniecības personu nosūtījumu:
Vidēji smaga un smaga malnutrīcija (saskaņā ar SSK-10 diagnozes kodiem: E44.0, E43, E45) – ar bērnu gastroenterologa, bērnu pneimonologa, neonatologa, bērnu kardiologa, bērnu alergologa, bērnu endokrinologa nosūtījumu;
Vidēji smaga, smaga pārtikas alerģija (saskaņā ar SSK-10 diagnozes kodiem: L20.8; T78.0; K52.2; K20; K90.4) – ar bērnu gastroenterologa, bērnu alergologa nosūtījumu;
Hroniskās plaušu slimības - primārā celiāra diskinēzija, bronhektāzes (saskaņā ar SSK-10 diagnozes kodiem: J40-J47) – ar bērnu pneimonologa nosūtījumu;
Iekaisīgas zarnu slimības (saskaņā ar SSK-10 diagnozes kodiem: K58-K58.8) – ar bērnu gastroenterologa nosūtījumu;
Malabsorbcijas sindroms pēc ķirurģiskas manipulācijas (saskaņā ar SSK-10 diagnozes kodu: K91.2) –  ar bērnu gastroenterologa nosūtījumu;
Celiakija (saskaņā ar SSK-10 diagnozes kodu: K90.0) –  ar  ģimenes ārsta, bērnu gastroenterologa nosūtījumu;
1.tipa un 2. tipa cukura diabēts (saskaņā ar SSK-10 diagnozes kodiem: E10-E14)  –  ar  ģimenes ārsta, bērnu endokrinologa nosūtījumu;
Ēdināšanas traucējumi (priekšlaikus dzimuši bērni, bērni līdz 2 gadu vecumam) (saskaņā ar SSK-10 diagnozes kodu: F98.2) – ar bērnu gastroenterologa, neonatologa nosūtījumu.
Pacientiem paredzētais konsultāciju skaits variē atkarībā no slimības gaitas un pacientu vecuma un diagnozes:
Akūta stāvoklī konsultācijas ambulatori var tikt sniegtas reizi nedēļā līdz reizi mēnesī;
Subakūtā etapā - reizi trijos mēnešos;
Stabilā etapā - reizi trīs-sešos mēnešos;
Ilgstoši stabilā etapā - reizi sešos mēnešos vai reizi gadā.


Ņemot vērā, ka projekta 1.5. punkts paredz, ka uztura speciālista sniegto valsts apmaksāto veselības aprūpes pakalpojumu klāsts plānots nodrošināt arī  pacientiem, kuriem noteiktas medicīniskā papilduztura, enterālās barošanas vai parenterālās barošanas indikācijas, Bērnu slimnīca lūgs NVD pārskatīt indikācijas pacientiem, kas noteiktas līgumā ar NVD.
	Ņemts vērā
	4.3.5. apakšpunkta redakcija atbalstīta.
Tika izvērtēti arī norādītie priekšlikumi par valsts apmaksātu uztura speciālista konsultāciju nodrošināšanu arī pacientiem ar vidēji smagu un smagu malnutrīciju, pārtikas alerģijām, hroniskām plaušu slimībām, iekaisīgām zarnu slimībām, malabsorbcijas sindromu, celiakiju, cukura diabētu, ēdināšanas traucējumiem un citām norādītajām diagnozēm.
Tiek saskatīts medicīniskais pamatojums uztura speciālista iesaistei šo pacientu ārstniecības procesā, tomēr pašreizējā prioritārā pasākuma ietvaros piešķirtais finansējums nav paredzēts visu VSIA “Bērnu klīniskā universitātes slimnīca” norādīto pacientu grupu aptveršanai. Līdz ar to plašāka valsts apmaksātu uztura speciālista konsultāciju pieejamības paplašināšana būtu vērtējama turpmāk, vienlaikus analizējot nepieciešamo pacientu apjomu, konsultāciju biežumu, pakalpojuma organizācijas modeli un tam nepieciešamo papildu valsts budžeta finansējumu.

































































































	8.
	Laila Meija
	4.3.5.1. punktu izteikt redakcijā: “grūtniecēm ar glikozes tolerances traucējumiem, gestācijas diabētu un aptaukošanos (sākot no aptaukošanās 1. pakāpes).”
Pievienot apakšpunkktu 5.3.5.4. “onkoloģiskajiem pacientiem (sākot no aptaukošanās 2. pakāpes).”



10. pielikuma 11 izteikt šādā redakcijā: “Enterālās un parenterālās barošanas kabineta darbību apmaksā sabiedrībai ar ierobežotu atbildību “Rīgas Austrumu klīniskā universitātes slimnīca”.
Kabinetā pakalpojumus nodrošina, māsa, uztura speciālists un dietologs vai ārsts speciālists, kas specializējies enterālās un parenterālās barošans nodrošināšanā.
4.3.5.1. punktu izteikt redakcijā: “grūtniecēm ar glikozes tolerances traucējumiem, gestācijas diabētu un aptaukošanos (sākot no aptaukošanās 1. pakāpes).”
Pievienot apakšpunkktu 5.3.5.4. “onkoloģiskajiem pacientiem (sākot no aptaukošanās 2. pakāpes).”
10. pielikuma 11.piezīmi izteikt šādā redakcijā: “Enterālās un parenterālās barošanas kabineta darbību apmaksā sabiedrībai ar ierobežotu atbildību “Rīgas Austrumu klīniskā universitātes slimnīca”.
Kabinetā pakalpojumus nodrošina, māsa, uztura speciālists un dietologs vai ārsts speciālists, kas specializējies enterālās un parenterālās barošans nodrošināšanā.
Laila Meija,
VM galvenaisspeciālists jomā "Uzturs"
RAKUS Uztura un dietoloģijas centra un Klīniakās barošanas (Enterālās un parenterālās barošanas) kabineta vadītāja, pārstāvot kabineta interses

	Ņemts vērā daļēji
	4.3.5. apakšpunkta redakcija atbalstīta.

Priekšlikumi izmaiņām 10.pielikumā netiek atbalstīti. Skaidrojam, ka nav nepieciešams veikt izmaiņas Noteikumu Nr. 555 “Veselības aprūpes pakalpojumu organizēšanas un samaksas kārtība” 10. pielikuma 11. punktā, papildus nosakot ārsta speciālista iesaisti enterālās un parenterālās barošanas kabineta sastāvā.
Enterālās un parenterālās barošanas kabineta ietvaros ārsta darbs tiek finansēts pēc cita apmaksas modeļa. Ārsta sniegtie pakalpojumi tiek apmaksāti, finansējot aprūpes epizodes attiecīgās pakalpojumu programmas ietvaros, nevis kā atsevišķa kabineta darbības sastāvdaļa, kas būtu papildus nostiprināma Noteikumu Nr. 555 10. pielikumā.
Līdz ar to ārsta speciālista iekļaušana 10. pielikuma 11. punktā radītu neatbilstību esošajam pakalpojuma finansēšanas modelim un varētu radīt neskaidrības par viena un tā paša pakalpojuma apmaksas kārtību.
Tādēļ ir saglabājama pašreizējā pieeja, kurā enterālās un parenterālās barošanas kabineta darbība un tajā nodrošināto speciālistu darbs tiek finansēts atbilstoši noteiktajam kabineta apmaksas modelim, savukārt ārsta darbs tiek apmaksāts atsevišķi aprūpes epizožu veidā attiecīgās pakalpojumu programmas ietvaros.





	9. 
	Latvijas Lauku ģimenes ārstu asociācija (viedoklis 2026.gada 14.septembrī saņemts Veselības ministrijas dokumentu vadības sistēmā “Namejs”)
	Latvijas Lauku ģimenes ārstu asociācija (LLĢĀA), izvērtējot plānotās izmaiņas sekundārās ambulatorās veselības aprūpes pakalpojumu saņemšanas un elektronisko nosūtījumu organizēšanas kārtībā, aicina pārskatīt regulējumu, lai digitalizācijas ieviešana neradītu papildu administratīvo slogu ģimenes ārstu praksēm un vienlaikus neierobežotu pacienta tiesības izvēlēties ārstniecības iestādi un pakalpojuma sniedzēju (69. punkts).
Atbalstām veselības aprūpes digitalizāciju, e-nosūtījuma pilnveidošanu un prioritāro pacientu plūsmu elektronisku pārvaldību. Tomēr uzskatām, ka digitālās sistēmas ieviešanai jāmazina ārstniecības personu administratīvais slogs un jāuzlabo pakalpojumu pieejamība pacientiem, nevis jārada jauni administratīvi pienākumi ārstam.
Arī grozījumu anotācijā kā viens no reformas mērķiem tieši norādīta administratīvā sloga mazināšana ārstiem nosūtījumu izsniegšanā un pierakstu organizēšanā. Vienlaikus paredzēts ieviest centralizētu e-pieraksta procesu, kurā pacientiem būtu iespējams redzēt faktiskos rindu garumus. 
Ģimenes ārsta uzdevums ir izvērtēt pacienta veselības stāvokli, noteikt medicīniskās indikācijas sekundārajai veselības aprūpei, izvērtēt nepieciešamā pakalpojuma steidzamību un sagatavot kvalitatīvu medicīnisko nosūtījumu. Savukārt ārstniecības iestādes izvēle un pacienta pieraksta tehniska organizēšana pēc būtības nav ārstniecības funkcija.
Ja ārstam tiktu uzlikts pienākums ne tikai sagatavot nosūtījumu, bet arī izvēlēties konkrētu ārstniecības iestādi, sazināties ar to, noskaidrot pieejamību, veikt pierakstu un pēc tam informēt pacientu par tā laiku, viena nosūtījuma administrēšanai nepieciešamais laiks būtiski palielinātos. Īpaši lielu slogu tas radītu ģimenes ārstu praksēm, kurās ikdienā tiek sagatavots ievērojams skaits nosūtījumu. Ņemot vērā papildus birokrātisko slogu, pacienti no sekundārās aprūpes tiks sūtīti pie ģimenes ārsta nosūtījumu veidošanai, kas vēl vairāk noslogotu PVA ar administratīvo slogu. 
Asociācijas ieskatā, kas sakrīt arī ar Pacientu tiesību likuma 8. pantu, kas nepārprotami nosaka, ka “Pacientam ir tiesības izvēlēties ārstu un ārstniecības iestādi.”
Tādēļ uzskatām, ka e-nosūtījumā nevajadzētu obligāti piesaistīt nosūtījumu vienai konkrētai ārstniecības iestādei, ja medicīniski nav nepieciešams pakalpojumu saņemt tieši konkrētā iestādē.
Pacienta izvēle var mainīties pēc nosūtījuma sagatavošanas. Pacients var konstatēt, ka citā ārstniecības iestādē pakalpojums pieejams ātrāk, tā atrodas tuvāk dzīvesvietai vai ir ērtāk sasniedzama, vai arī pacients citu iemeslu dēļ vēlas izvēlēties citu valsts apmaksāta pakalpojuma sniedzēju.
Tādēļ aicinām atteikties no obligāta e-nosūtījuma lauka, kas prasa ārstam norādīt konkrētu ārstniecības iestādi, izņemot atsevišķus medicīniski pamatotus gadījumus, kad pakalpojums pēc būtības sniedzams konkrētā ārstniecības iestādē.
LLĢĀA akcentē, ka e-nosūtījumam jābūt “pakalpojumam”, nevis “iestādei” piesaistītam. Konkrētās ārstniecības iestādes izvēlei principā jāpaliek pacienta ziņā. Tas būtu īpaši loģiski, ja tiek ieviesta vienota e-pieraksta sistēma. VM anotācijā norādīts, ka centralizētā sistēma paredz pacientam iespēju redzēt faktiskos rindu garumus. Tādēļ sistēmai vajadzētu palīdzēt pacientam atrast ātrāk pieejamo pakalpojumu, nevis jau nosūtījuma sagatavošanas brīdī tehniski piesaistīt pacientu vienam pakalpojuma sniedzējam.
Ņemot vērā e- nosūtījuma izmantošanas attīstību, pārskatāma arī “zaļā koridora” administrēšanas kārtība. LLĢĀA ieskatā nepieciešams pārskatīt arī prasību, ka “zaļā koridora” posmos ārstam pašam obligāti jāpiesaka pacients konkrētajā ārstniecības iestādē. To varētu saglabāt kā prasību, piesakot pacientu augsti specializētās iestādēs, taču pārējos gadījumos tā  ir izvēli ierobežojoša un administratīvi grūti pārvaldāma prasība. Pakalpojumu sniedzēji tehniski identificējot augstas prioritātes nosūtījumu, ir pietiekams informācijas apjoms, lai ar pacientu saskaņotu pakalpojuma saņemšanas iespējas, laiku un pakalpojuma sniedzēju. 
Asociācija īpaši vēlas uzsvērt, ka digitalizācija pati par sevi nav administratīvā sloga mazināšana. Ja agrāk pacients sazinājās ar ārstniecības iestādi, bet pēc digitalizācijas šīs darbības jāveic ģimenes ārstam vai viņa prakses personālam, administratīvais slogs nav samazināts — tas ir tikai pārvietots no pacienta vai sekundārās aprūpes iestādes uz primāro veselības aprūpi.
Tādējādi plānojot grozījumus MK 555 noteikumu 69. punktā, LLĢĀA aicina Veselības ministriju:
1. saglabāt principu, ka ārsts nosaka nepieciešamo veselības aprūpes pakalpojumu un tā steidzamību, savukārt pacients saglabā tiesības izvēlēties pakalpojuma sniedzēju;
2. atteikties no obligātas konkrētas ārstniecības iestādes norādīšanas e-nosūtījumā, izņemot atsevišķus medicīniski pamatotus gadījumus;
3. neuzlikt ģimenes ārstam vispārēju pienākumu organizēt pacienta pierakstu sekundārās ambulatorās veselības aprūpes pakalpojuma saņemšanai;
4. pārskatīt “zaļā koridora” pieraksta organizēšanu, izmantojot e-nosūtījuma prioritātes elektronisku atpazīšanu;
5. pirms jaunās kārtības ieviešanas izvērtēt tās administratīvo ietekmi uz ģimenes ārstu praksēm, tostarp nepieciešamo cilvēkresursu un viena nosūtījuma/pieraksta administrēšanai patērēto laiku.

LLĢĀA ieteiktā pieeja mazinātu administratīvo slogu, saglabātu pacienta autonomiju un ļautu efektīvāk izmantot sekundārās ambulatorās veselības aprūpes kapacitāti.
	Nav ņemts vērā, sniegts skaidrojums 
	Projektā netiek ieviests jauns pienākums ģimenes ārstam vai ārstam speciālistam kopīgi ar pacientu izvēlēties veselības aprūpes pakalpojuma saņemšanas vietu. Minētais pienākums jau šobrīd ir noteikts Noteikumu Nr. 555 “Veselības aprūpes pakalpojumu organizēšanas un samaksas kārtība” 69. punktā, un ar projektu šī punkta pamatkārtība netiek mainīta.
Projektā paredzētā izmaiņa attiecas tikai uz 69. punkta pēdējo teikumu, paplašinot to ārstniecības personu loku, kuras noteiktajos gadījumos var pieteikt pacientu ļaundabīgo audzēju sekundārās diagnostikas speciālista konsultācijas saņemšanai, proti, papildus ģimenes ārstam, ieslodzījuma vietas ārstam un ginekologam paredzot šādas tiesības arī ārstam speciālistam. Līdz ar to projektā netiek noteikts jauns vispārīgs pienākums ārstam meklēt pacientam ārstniecības iestādi, veikt pacienta pierakstu vai iesaistīties e-pieraksta proces
Attiecībā uz “zaļā koridora” kārtību ar plānotajiem grozījumiem netiek paredzētas būtiskas izmaiņas līdzšinējā pacientu plūsmas organizēšanā.
Vienlaikus paredzēts paplašināt to ārstniecības personu loku, kurām ir tiesības nosūtīt pacientu pakalpojumu saņemšanai “zaļā koridora” ietvaros, piešķirot šādas tiesības arī ārstiem speciālistiem. Minētās izmaiņas mērķis ir nodrošināt savlaicīgāku pacienta virzību diagnostikas un ārstēšanas procesā un mazināt nepieciešamību pacientam atkārtoti vērsties pie ģimenes ārsta tikai nosūtījuma noformēšanas nolūkā.
Pacienta pieraksta organizēšanas principi “zaļā koridora” ietvaros netiek mainīti. Uz primārās diagnostikas izmeklējumiem pacients, saņemot atbilstošu nosūtījumu, pierakstās pats, izvēloties ārstniecības iestādi, kurā attiecīgais valsts apmaksātais pakalpojums ir pieejams.
Savukārt gadījumos, kad pēc primārās diagnostikas rezultātiem pacientam nepieciešama speciālista konsultācija specializētā ārstniecības iestādē “zaļā koridora” ietvaros, pacienta pierakstu pie attiecīgā speciālista organizē nosūtošais ārsts atbilstoši noteiktajai kārtībai.
Tādējādi plānotās izmaiņas neparedz ģimenes ārstiem jaunu vispārēju pienākumu organizēt pacientu pierakstu uz primārās diagnostikas izmeklējumiem. Tās saglabā līdzšinējo pieeju, vienlaikus paredzot iespēju ārstiem speciālistiem patstāvīgi iniciēt pacienta virzību “zaļajā koridorā”, ja tam ir medicīniskas indikācijas.



	10.
	SIA “Sanare-KRC Jaunķemeri” (viedoklis 2026.gada 9.septembrī saņemts Veselības ministrijas dokumentu vadības sistēmā “Namejs”)
	1. Papildināt 5.3. punktu aiz vārdiem “apmaksas nosacījumiem” ar vārdiem:
” , kā arī ar ārstniecības iestādi, kura nav iekļauta šo noteikumu 6. pielikumā noteiktā ārstniecības iestāžu līmenī vai grupā, ja tā atbilst konkrētā stacionārās veselības aprūpes pakalpojuma sniegšanai noteiktajām prasībām un dienests ir veicis pakalpojuma sniedzēju atlases procedūru vai citā šo noteikumu 5. punktā paredzētajā kārtībā konstatējis nepieciešamību piesaistīt attiecīgo ārstniecības iestādi”.

Grozījuma mērķis ir nodrošināt, ka ārstniecības iestādes formālais līmenis nav automātisks un absolūts priekšnoteikums konkrēta specializēta stacionārā veselības aprūpes pakalpojuma sniegšanai, ja attiecīgā ārstniecības iestāde faktiski atbilst konkrētā pakalpojuma sniegšanai noteiktajām prasībām.
Šāda pieeja atbilst veselības aprūpes finansēšanas sistēmas mērķim nodrošināt veselības aprūpes pakalpojumu pieejamību un efektīvu valsts budžeta līdzekļu izlietojumu.

2. Izteikt 5.3.2. apakšpunktu šādā redakcijā:
“5.3.2. stacionārās veselības aprūpes pakalpojumiem, kuru sniegšanai dienests ir izsludinājis pakalpojumu sniedzēju atlases procedūru, līgumu slēdz ar ārstniecības iestādi, kura pieteikusies attiecīgajā veselības aprūpes pakalpojumu sniedzēju atlasē un atbilst tajā izvirzītajiem kritērijiem, neatkarīgi no ārstniecības iestādes iekļaušanas šo noteikumu 6. pielikumā noteiktā ārstniecības iestāžu līmenī vai grupā;”

Precizējums novērš interpretācijas risku par to, vai pakalpojumu sniedzēju atlases procedūra ir piemērojama tikai ārstniecības iestādēm, kuras jau ir iekļautas 6.pielikumā.

3. Papildināt 5.3. punktu ar 5.3.4. apakšpunktu šādā redakcijā:
“5.3.4. ar specializētu ārstniecības iestādi par stacionārās medicīniskās rehabilitācijas un ar tās nodrošināšanu funkcionāli saistītu sekundārās veselības aprūpes pakalpojumu sniegšanu neatkarīgi no ārstniecības iestādes iekļaušanas šo noteikumu 6. pielikumā noteiktā ārstniecības iestāžu līmenī vai grupā, ja ārstniecības iestāde:

5.3.4.1. pēdējo piecu kalendāro gadu periodā vismaz 24 mēnešus ir faktiski nodrošinājusi valsts apmaksātus stacionārās medicīniskās rehabilitācijas pakalpojumus;

5.3.4.2. nodrošina nepārtrauktu stacionāro ārstniecības procesu un ārstniecības personu uzraudzību visu diennakti;

5.3.4.3. vienā ārstniecības vietā nodrošina starpdisciplināras rehabilitācijas komandas darbu, tai skaitā fizikālās un rehabilitācijas medicīnas ārsta, māsu un funkcionālo speciālistu pakalpojumus;

5.3.4.4. nodrošina tādu pacientu ārstniecību, kuriem nepieciešama kompleksa medicīniskā rehabilitācija vairāku funkcionēšanas traucējumu vai blakusslimību dēļ;

5.3.4.5. papildus stacionārajai medicīniskajai rehabilitācijai nodrošina vismaz vienu citu valsts apmaksātu sekundārās veselības aprūpes pakalpojumu veidu, kas funkcionāli saistīts ar rehabilitācijas procesa nodrošināšanu, pacienta veselības stāvokļa izvērtēšanu, ārstēšanu vai rehabilitācijas rezultāta sasniegšanu;

5.3.4.6. atbilst dienesta noteiktajiem pakalpojuma kvalitātes, pacientu drošības, minimālā pacientu skaita, cilvēkresursu, infrastruktūras un ārstniecības tehnoloģiju nodrošinājuma kritērijiem.
Šajā apakšpunktā minētajai ārstniecības iestādei dienests līgumā var noteikt stacionārās medicīniskās rehabilitācijas, hronisko pacientu aprūpes, dienas stacionāra, sekundārās ambulatorās veselības aprūpes, diagnostikas, speciālistu konsultāciju un citu ar rehabilitācijas procesa nodrošināšanu funkcionāli saistītu valsts apmaksātu veselības aprūpes pakalpojumu sniegšanu.”

Papildināt noteikumus ar definīciju:
“specializēta ārstniecības iestāde – ārstniecības iestāde, kuras darbība ir koncentrēta uz vienas vai vairāku savstarpēji saistītu veselības aprūpes jomu vai pakalpojumu sniegšanu un kura atbilst attiecīgā veselības aprūpes pakalpojuma sniegšanai noteiktajām prasībām.”

Tādējādi tiek izveidots vispārīgs un objektīvs mehānisms specializētām ārstniecības iestādēm, kuru darbības profils nav savietojams ar daudzprofilu stacionārās ārstniecības iestādes līmeņu klasifikāciju un kuru līmeņošana ir nelietderīga, nesamērīga un nepiemērota.

4. Izteikt 283. punktu šādā redakcijā:
“283. Dienests ir tiesīgs līdz dienai, kad stājas spēkā šo noteikumu 5.3.4. apakšpunktā minētā kārtība, bet ne ilgāk kā līdz 2027. gada 31. decembrim, slēgt līgumu ar ārstniecības iestādi, kas līdz 2026. gada 31. decembrim ir sniegusi valsts apmaksātus stacionārās medicīniskās rehabilitācijas pakalpojumus, ja ārstniecības iestāde atbilst attiecīgā pakalpojuma sniegšanai noteiktajām prasībām.”

Grozījums nodrošina pakalpojumu nepārtrauktību un novērš tiesiskā regulējuma pārrāvumu pēc 2026. gada 31. decembra, vienlaikus neparedzot konkrētas ārstniecības iestādes nosaukuma iekļaušanu noteikumos.

5. Papildināt 6. pielikumu ar atsevišķu sadaļu:
“Specializēti stacionārās veselības aprūpes pakalpojumi ārpus ārstniecības iestāžu līmeņu klasifikācijas”
un tajā iekļaut šādus punktus:
“X.1. Dienests var līgumā noteikt stacionārās veselības aprūpes pakalpojumu sniegšanu ārstniecības iestādei, kas nav iekļauta šā pielikuma ārstniecības iestāžu līmeņu vai grupu klasifikācijā, ja ārstniecības iestāde atbilst attiecīgā veselības aprūpes pakalpojuma sniegšanai noteiktajām prasībām.
X.2. Šā punkta ietvaros var tikt nodrošināti medicīniskās rehabilitācijas, hronisko pacientu aprūpes, terapijas, paliatīvās aprūpes un citi specializēti stacionārie veselības aprūpes pakalpojumi.
X.3. Pakalpojuma apjomu, pacientu atlases kritērijus, kvalitātes prasības, samaksas kārtību un finansējuma apmēru dienests nosaka līgumā, ievērojot šajos noteikumos noteiktos attiecīgā pakalpojuma tarifus un samaksas nosacījumus.
X.4. Šā pielikuma X. punktā paredzēto pakalpojumu sniegšana pati par sevi nerada ārstniecības iestādei tiesības uz noteiktu vai garantētu valsts budžeta finansējuma apmēru.”

Papildus SIA “Sanare-KRC Jaunķemeri” lūdz anotāciju papildināt ar šādu informāciju:
1.	Noteikumu grozījumi paši par sevi nerada automātiskas tiesības uz papildu valsts budžeta finansējumu. Konkrēta pakalpojuma sniegšanas un apmaksas apjoms tiek noteikts Nacionālā veselības dienesta un ārstniecības iestādes līgumā, ievērojot attiecīgajam veselības aprūpes pakalpojuma veidam pieejamo valsts budžeta finansējumu.
Jauna pakalpojuma sniedzēja piesaiste var tikt īstenota esošā veselības aprūpes finansējuma ietvaros, tostarp, pārdalot finansējumu starp pakalpojumu sniedzējiem atbilstoši faktiskajai pakalpojumu pieejamībai, nepieciešamībai un pakalpojumu sniegšanas efektivitātei.
2.	Specializēta ārstniecības iestāde, kas nodrošina konkrētu augstas specializācijas veselības aprūpes pakalpojumu, nav automātiski pielīdzināma daudzprofilu stacionārai ārstniecības iestādei un tādēļ tās tiesību nodrošināšanai sniegt konkrēto pakalpojumu nav nepieciešama iekļaušana IV vai V līmeņa ārstniecības iestāžu klasifikācijā.
Prasība pēc konkrēta ārstniecības iestādes līmeņa ir piemērojama tikai tiktāl, ciktāl tā ir objektīvi nepieciešama konkrētā veselības aprūpes pakalpojuma drošai un kvalitatīvai sniegšanai.
3.	Ar grozījumiem netiek radīta individuāla priekšrocība konkrētai ārstniecības iestādei. Piedāvātais regulējums ir vispārīgs un objektīvi piemērojams jebkurai ārstniecības iestādei, kura atbilst konkrētā specializētā veselības aprūpes pakalpojuma sniegšanai noteiktajām prasībām.
4.	Pakalpojuma sniedzēja izvēle tiek veikta, pamatojoties uz iepriekš noteiktiem kritērijiem, tostarp pakalpojuma nepieciešamību, pieejamību, kvalitāti, cilvēkresursiem, infrastruktūru, pacientu drošību un izmaksu efektivitāti.

	1., 2. un 5. Nav ņemts vērā























































3. Nav ņemts vērā








































































Nav ņemts vērā  




















4. Nav ņemts vērā 































































Nav ņemts vērā 
	1., 2. un 5.Papildu formulējums par ārstniecības iestādi, kura nav iekļauta  Ministru kabineta 2018. gada 28. augusta noteikumu Nr. 555 "Veselības aprūpes pakalpojumu organizēšanas un samaksas kārtība" 6. pielikumā noteiktā ārstniecības iestāžu līmenī vai grupā, nav nepieciešams, jo 6. pielikuma 2.punktā ir noteikts, ka ārstniecības iestādes, atbilstoši noteiktajam līmenim un līgumā paredzētajiem apmaksas nosacījumiem, sniedz attiecīgos veselības aprūpes pakalpojumus. 
Tādējādi ārstniecības iestāžu sniedzamie pakalpojumi jau ir noteikti 6. pielikumā, un nav nepieciešams paredzēt atsevišķu regulējumu ārstniecības iestādēm, kas tajā noteiktajā līmenī vai grupā nebūtu iekļautas. 



































3. Nav nepieciešams paredzēt atsevišķu regulējumu par rehabilitācijas pakalpojumu sniedzēju noteikšanu, jo šo pakalpojumu sniedzēju izvirzīšana tiek noteikta  Ministru kabineta 2018. gada 28. augusta noteikumu Nr. 555 "Veselības aprūpes pakalpojumu organizēšanas un samaksas kārtība" 5.3.2. apakšpunktā.































































Prasības specializētajai ārstniecības iestādei regulētas Ministru kabineta 2009.gada 20.janvāra noteikumu Nr.60 “Noteikumi par obligātajām prasībām ārstniecības iestādēm un to struktūrvienībām“ 5.4.apakšnodaļā “Prasības specializētajai slimnīcai”.













4. Punktā ir norādītas ārstniecības iestādes, ar kurām Nacionālais veselības dienests ir tiesīgs slēgt līgumu par stacionārās medicīniskās rehabilitācijas pakalpojumu sniegšanu šo noteikumu 273.1. apakšpunktā minētajiem pacientiem.





































 



















Anotāciju ar minēto informāciju nav nepieciešams papildināt, jo tajā ietvertie principi jau izriet no Ministru kabineta noteikumos paredzētās veselības aprūpes pakalpojumu organizēšanas un finansēšanas kārtības.
Noteikumu grozījumi paši par sevi nenosaka konkrētam pakalpojuma sniedzējam piešķiramu finansējuma apjomu vai nerada automātiskas tiesības uz papildu valsts budžeta finansējumu. Pakalpojumu apjoms un tā apmaksa tiek noteikta līgumā starp Nacionālo veselības dienestu un ārstniecības iestādi, ievērojot konkrētajam pakalpojumam pieejamo finansējumu un noteikumos paredzēto kārtību.
Tāpat no noteikumiem izriet, ka ārstniecības iestādes piesaiste konkrēta veselības aprūpes pakalpojuma sniegšanai ir saistīta ar attiecīgā pakalpojuma sniegšanai noteikto prasību izpildi, un ārstniecības iestādes līmenis pats par sevi nav atsevišķi vērtējams ārpus konkrētā pakalpojuma sniegšanai noteiktajām prasībām.

























	Datums**
	
	

	
	(dd.mm.gggg)
	

	Atbildīgā persona
	
	

	
	(vārds, uzvārds, paraksts**)
	



Piezīmes.
* Iesniedzējs (fiziskai personai – vārds, uzvārds, juridiskai personai – nosaukums) var tikt publiskots, ja viņš tam ir piekritis. Ja attiecināms, iesniedzējs norāda interešu pārstāvja reģistrācijas numuru.
** Dokumenta rekvizītus "datums" un "paraksts" neaizpilda, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu.

